# Madereva Bolt wapata mkombozi mpya

## Muktasari:

**Kutoa mikopo ya simu, bima za aina mbalimbali na mafuta kwa madereva, ili kuwawezesha kutoa huduma bora zaidi**

**Dar es Salaam. **Katika jitihada za kukuza ujumuishwaji wa kifedha na kuboresha maisha ya madereva, Vodacom Tanzania imetangaza ushirikiano mpya wa kimkakati na Bolt. Ushirikiano huu unalenga kuwapatia madereva huduma mbalimbali za kifedha ikiwemo mikopo ya simu, bima za vyombo vya moto, na mikopo ya mafuta, ambayo yatakuwa msaada mkubwa kwao katika kazi zao za kila siku.

Akizungumza wakati wa uzinduzi wa ushirikiano huu, Mkurugenzi wa M-Pesa, Epimack Mbeteni, amesema ushirikiano huo utaleta mabadiliko makubwa kwa madereva na wateja wa Bolt kwa ujumla. "Kupitia mfumo wa ‘Lipa kwa Simu,’ tunawapa madereva wa Bolt njia salama, rahisi, na isiyo na haja ya kutumia fedha taslimu kwa malipo. Hii itawasaidia kuongeza kipato na kupata huduma muhimu kama mikopo ya mafuta na bima za aina mbalimbali," amesema Mbeteni.

Ameongeza kuwa ushirikiano huo ni sehemu ya mikakati ya Vodacom kujenga mfumo thabiti wa malipo yasiyo ya fedha taslimu na kuimarisha ujumuishwaji wa kifedha kwa Watanzania.

Huduma za kifedha zinazotolewa kupitia mpango huu ni pamoja na mkopo wa mafuta wa "Chomoka," ambao unalenga kuwasaidia madereva kupata mafuta bila kutumia fedha taslimu mara moja, huku wakilipia kwa utaratibu maalum. Mbali na mafuta, madereva wanaweza kupata aina mbalimbali za bima kama vile bima za ajali na za vyombo vya moto, ambazo zitawawezesha kufanya kazi kwa amani zaidi na kupunguza gharama za matengenezo na matukio ya dharura.

Naye Meneja Mkuu wa Bolt Tanzania, Dimmy Kanyankole, ameelezea furaha ya kampuni yake kwa ushirikiano huo, akisema, "Tuna furaha kushirikiana na Vodacom Tanzania kwa kuunganisha huduma za M-Pesa na Bolt.

Ushirikiano huu unarahisisha mchakato wa malipo kwa madereva wetu na wateja na pia unawawezesha madereva kupata huduma za ziada za kifedha zinazowasaidia kiuchumi." Amesema kuwa madereva wa Bolt wataweza kuendesha shughuli zao kwa ufanisi zaidi na kujiongezea kipato kupitia mfumo huo wa kidijitali.

Ushirikiano huu unatazamiwa kuongeza thamani na idadi ya miamala ya kidijitali, huku ukipanua wigo wa huduma za kifedha kwa madereva wa Bolt na jamii kwa ujumla. Kwa kutoa mikopo, bima na urahisi wa malipo, Vodacom na Bolt wanachangia kwa kiasi kikubwa katika kufanikisha mpango wa kujenga uchumi wa kidijitali nchini Tanzania.